title: Provedbena uredba Vijeća (EU) 2020/1696 od 12. studenoga 2020. o provedbi Uredbe (EU) 2017/2063 o mjerama ograničavanja s obzirom na stanje u Venezueli

text:
                  13.11.2020

                  HR

                  Službeni list Europske unije

                  L 381/8

         PROVEDBENA UREDBA VIJEĆA (EU) 2020/1696
         od 12. studenoga 2020.
         o provedbi Uredbe (EU) 2017/2063 o mjerama ograničavanja s obzirom na stanje u Venezueli
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EU) 2017/2063 od 13. studenoga 2017. o mjerama ograničavanja s obzirom na stanje u Venezueli (1), a posebno njezin članak 17. stavak 1.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 13. studenoga 2017. donijelo Uredbu (EU) 2017/2063.

                     (2)

                     Vijeće je 11. studenoga 2019., uzimajući u obzir aktualnu političku, gospodarsku, socijalnu i humanitarnu krizu u Venezueli te trajna djelovanja kojima se ugrožavaju demokracija, vladavina prava i poštovanje ljudskih prava, donijelo Odluku (ZVSP) 2019/1893 (2) kojom su postojeće mjere ograničavanja produljene do 14. studenoga 2020., uključujući sva uvrštenja na popis osoba na koje se primjenjuju mjere ograničavanja. Vijeće je istog dana donijelo Provedbenu uredbu (EU) 2019/1891 (3), kojom su izmijenjene informacije koje se odnose na osam osoba uvrštenih na popis.

                     (3)

                     Visoki predstavnik Unije za vanjske poslove i sigurnosnu politiku („Visoki predstavnik”) dao je 21. prosinca 2019. izjavu u ime Unije u kojoj se navodi da je odluka Vrhovnog suda Venezuele i nepriznate ustavotvorne skupštine kojom je četirima članovima Nacionalne skupštine oduzet njihov ustavom zajamčeni parlamentarni imunitet bila teško kršenje ustavnih odredaba, vladavine prava i demokratskog načela diobe vlasti. U toj izjavi je jasno navedeno da će Unija i dalje pratiti stanje te je naznačena spremnost Unije na upotrebu raspoloživih instrumenata za promicanje demokracije, vladavine prava i ljudskih prava, a to uključuje ciljane mjere kojima se ne nanosi šteta venezuelskom narodu.

                     (4)

                     Visoki predstavnik dao je 9. siječnja 2020. izjavu u ime Unije u kojoj se navodi da su nedavna djela protiv Nacionalne skupštine – jedinog demokratski izabranog tijela u Venezueli – i mnogih njezinih članova, među ostalim predsjednika Nacionalne skupštine, dodatno pogoršala krizu u Venezueli i da su pokušaji nasilne blokade legitimnog izbornog postupka za Upravno vijeće Nacionalne skupštine 5. siječnja 2020. te primjena sile protiv njezina predsjednika i nekoliko zakonodavaca kako bi im se onemogućio pristup Nacionalnoj skupštini bili potpuno neprihvatljivi. U toj je izjavi također navedeno da glasovanje koje je dovelo do takozvanog izbora Luisa Parre nije bilo legitimno jer se pri njemu nisu poštovali ni pravni postupci ni demokratska ustavna načela te da članovi Nacionalne skupštine moraju moći izvršavati svoj parlamentarni mandat dobiven od venezuelskog naroda bez ikakva zastrašivanja ili odmazde. Štoviše, s obzirom na ta ozbiljna djela i odluke kojima se ugrožavaju demokracija, vladavina prava i ljudska prava, u toj je izjavi istaknuta predanost Unije tome da započne s radom na primjeni ciljanih mjera protiv pojedinaca uključenih u kršenje tih načela i prava.

                     (5)

                     Visoki predstavnik dao je 4. lipnja 2020. izjavu u ime Unije o najnovijim događajima u Venezueli, među ostalim o odluci Vrhovnog suda Venezuele od 26. svibnja 2020. o službenoj potvrdi Luisa Parre kao predsjednika Nacionalne skupštine. U toj izjavi istaknuto je da Unija smatra da glasovanje koje je dovelo do takozvanog izbora Luisa Parre nije bilo legitimno jer se pri njemu nisu poštovali ni pravni postupak ni demokratska ustavna načela. U njoj je također navedeno da su najnovija zbivanja dodatno produbila dugotrajnu institucijsku i političku krizu u Venezueli te otežala demokratska i ustavna djelovanja u toj zemlji. U toj je izjavi ponovno istaknuto stajalište Unije da se održiv izlaz iz krize u Venezueli može postići samo istinskim i uključivim političkim procesom te je istaknuto da Unija odbacuje sve vrste nasilja, uključujući svaku vojnu ili nasilnu intervenciju u zemlji. U tom je kontekstu Unija primijetila da je nedavni sporazum između nacionalnih aktera o humanitarnoj pomoći pozitivan korak te je naglasila potrebu da sve strane surađuju i konstruktivno rade na ublažavanju strahovite patnje venezuelskog naroda koja se dodatno pogoršava uslijed pandemije bolesti COVID-19.

                     (6)

                     Visoki predstavnik dao je 16. lipnja 2020. izjavu u ime Unije u kojoj je istaknuto da su slobodni i pošteni parlamentarni i predsjednički izbori kojima se poštuju međunarodni standardi ključni za prevladavanje krize u Venezueli te da su neovisno i uravnoteženo izborno povjerenstvo (CNE) te jednaki uvjeti kojima se omogućuje sudjelovanje političkih stranaka i kandidata temelj vjerodostojnog izbornog postupka. Osim toga, EU je pozvala vladu i oporbu da započnu smislene i uključive pregovore o uspostavi CNE-a i ukidanju zabrana za oporbene stranke.

                     (7)

                     S obzirom na i dalje teško stanje u Venezueli, Vijeće je 29. lipnja 2020. donijelo Uredbu (EU) 2020/897 (4) kojom je jedanaest osoba povrgnuto mjerama ograničavanja.

                     (8)

                     U tom kontekstu, u skladu s člankom 17. stavkom 4. Uredbe (EU) 2017/2063, Vijeće je preispitalo popis iz Priloga IV. Uredbi (EU) 2017/2063 i zaključilo da bi trebalo zadržati mjere ograničavanja protiv svih osoba s popisa navedenog u tom prilogu.

                     (9)

                     Vijeće je također zaključilo da bi obrazloženja za četrnaest osoba trebalo ažurirati, a prezimena svih osoba uvrštenih na popis trebalo bi pisati velikim slovima.

                     (10)

                     Prilog IV. Uredbi (EU) 2017/2063 trebalo bi stoga na odgovarajući način izmijeniti,

               DONIJELO JE OVU UREDBU:

            Članak 1.
            Prilog IV. Uredbi (EU) 2017/2063 mijenja se u skladu s Prilogom ovoj Uredbi.

            Članak 2.
            Ova Uredba stupa na snagu na dan objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 12. studenoga 2020.

                  Za Vijeće

                  Predsjednik

               M. ROTH

            (1)  SL L 295, 14.11.2017., str. 21.

            (2)  Odluka Vijeća (ZVSP) 2019/1893 od 11. studenoga 2019. o izmjeni Odluke (ZVSP) 2017/2074 o mjerama ograničavanja s obzirom na stanje u Venezueli (SL L 291, 12.11.2019., str. 42.).

            (3)  Provedbena uredba Vijeća (EU) 2019/1891 od 11. studenoga 2019. o provedbi Uredbe (EU) 2017/2063 o mjerama ograničavanja s obzirom na stanje u Venezueli (SL L 291, 12.11.2019., str. 13.).

            (4)  Provedbena uredba Vijeća (EU) 2020/897 od 29. lipnja 2020. o provedbi Uredbe (EU) 2017/2063 o mjerama ograničavanja s obzirom na stanje u Venezueli (SL L 205I, 29.6.2020., str. 1.).

            PRILOG
            Prilog IV. Uredbi (EU) 2017/2063 zamjenjuje se sljedećim:

                     „PRILOG IV.
                     POPIS FIZIČKIH I PRAVNIH OSOBA, SUBJEKATA I TIJELA IZ ČLANKA 8. STAVKA 3.

                                 Ime

                                 Podaci za utvrđivanje identiteta

                                 Obrazloženje

                                 Datum uvrštenja

                                 1.

                                 Néstor Luis REVEROL TORRES

                                 Datum rođenja: 28. listopada 1964.
                                 Spol: muški

                                 Ministar unutarnjih poslova, pravosuđa i mira od 2016. Također imenovan potpredsjednikom za javne radove i usluge te izvršnim tajnikom Glavnog stožera za električnu energiju u travnju 2019. Bivši glavni zapovjednik Bolivarijanske nacionalne garde. U kolovozu 2020. promaknut je u vrhovnog zapovjednika Bolivarijanske nacionalne garde. Odgovoran za teška kršenja ljudskih prava, uključujući mučenje (političkih) zatvorenika, i represiju demokratske oporbe u Venezueli, uključujući zabranu i represiju političkih prosvjeda, koju su provele sigurnosne snage pod njegovim zapovjedništvom.

                                 22.1.2018.

                                 2.

                                 Gustavo Enrique GONZÁLEZ LÓPEZ

                                 Datum rođenja: 2. studenoga 1960.
                                 Spol: muški

                                 Ponovno imenovan načelnikom Bolivarijanske nacionalne obavještajne službe (SEBIN) 30. travnja 2019. Prethodno savjetnik Ureda predsjednika za sigurnost i obavještajna pitanja od 8. siječnja 2019. do 30. travnja 2019. te načelnik SEBIN-a do listopada 2018. Kao načelnik SEBIN-a, odgovoran je za teška kršenja ljudskih prava (uključujući proizvoljno pritvaranje, neljudsko i ponižavajuće postupanje te mučenje) te represiju civilnog društva i demokratske oporbe u Venezueli.

                                 22.1.2018.

                                 3.

                                 Tibisay LUCENA RAMÍREZ

                                 Datum rođenja: 26. travnja 1959.
                                 Spol: ženski

                                 Predsjednica Državnog izbornog povjerenstva (Consejo Nacional Electoral ili CNE) od travnja 2006. do lipnja 2020. Svojim djelovanjem i politikama ugrožavala je demokraciju i vladavinu prava u Venezueli, među ostalim time što nije osigurala da CNE ostane nepristrana i neovisna institucija u skladu s Ustavom Venezuele, čime su olakšani uspostava Ustavotvorne skupštine i ponovni izbor Nicolása Madura u svibnju 2018. na predsjedničkim izborima koji nisu bili ni slobodni ni pravedni.

                                 22.1.2018.

                                 4.

                                 Antonio José BENAVIDES TORRES

                                 Datum rođenja: 13. lipnja 1961.
                                 Spol: muški

                                 Predsjednik vlade Okruga glavnog grada (Distrito Capital) do siječnja 2018. Glavni zapovjednik Bolivarijanske nacionalne garde do 21. lipnja 2017. Sudjelovao je u represiji civilnog društva i demokratske oporbe u Venezueli te je odgovoran za teška kršenja ljudskih prava koja je pod njegovim zapovjedništvom počinila Bolivarijanska nacionalna garda. Kao glavni zapovjednik Bolivarijanske nacionalne garde svojim djelovanjem i politikama, među ostalim vodećom ulogom Bolivarijanske nacionalne garde u policijskom nadzoru civilnih prosvjeda te javnim zalaganjem za jurisdikciju vojnih sudova nad civilima,ugrožavao je vladavinu prava u Venezueli.

                                 22.1.2018.

                                 5.

                                 Maikel José MORENO PÉREZ

                                 Datum rođenja: 12. prosinca 1965.
                                 Spol: muški

                                 Predsjednik i bivši potpredsjednik Vrhovnog suda Venezuele (Tribunal Supremo de Justicia). Tijekom obavljanja tih dužnosti podupirao je i omogućavao djelovanja i politike vlade kojima se ugrožavala demokracija i vladavina prava u Venezueli te je odgovoran za djelovanja i izjave kojima je oduzeta ovlast Nacionalnoj skupštini, među ostalim imenovanje Državnog izbornog povjerenstva (CNE) u lipnju 2020. te suspenziju i zamjenu odborâ vodstva triju oporbenih stranaka u lipnju i srpnju 2020.

                                 22.1.2018.

                                 6.

                                 Tarek William SAAB HALABI

                                 Datum rođenja: 10. rujna 1963.
                                 Mjesto rođenja: El Tigre, savezna država Anzoátegui, Venezuela
                                 Spol: muški

                                 Državni odvjetnik Venezuele kojeg je imenovala Ustavotvorna skupština. Na toj dužnosti, kao i tijekom obnašanja prethodnih dužnosti ombudsmana i predsjednika Republikanskog vijeća za moral, ugrožavao je demokraciju i vladavinu prava u Venezueli javnim podupiranjem djelovanja protiv protivnika vlade Venezuele i oduzimanja nadležnosti Nacionalnoj skupštini.

                                 22.1.2018.

                                 7.

                                 Diosdado CABELLO RONDÓN

                                 Datum rođenja: 15. travnja 1963.
                                 Spol: muški

                                 Predsjednik Ustavotvorne skupštine i prvi potpredsjednik Ujedinjene socijalističke stranke Venezuele (PSUV). Sudjelovao je u ugrožavanju demokracije i vladavine prava u Venezueli, među ostalim upotrebom medija za prijetnje političkoj oporbi, drugim medijima i civilnom društvu te za javne napade na njih.

                                 22.1.2018.

                                 8.

                                 Tareck Zaidan EL-AISSAMI MADDAH

                                 Datum rođenja: 12. studenog 1974.
                                 Spol: muški

                                 Potpredsjednik za gospodarstvo i ministar vlasti naroda za naftu, kao i za nacionalnu industriju i proizvodnju. Kao bivši potpredsjednik Venezuele El-Aissami je nadzirao upravu Bolivarijanske nacionalne obavještajne službe (SEBIN) i odgovoran je za teška kršenja ljudskih prava koja je navedena organizacija počinila, uključujući proizvoljna pritvaranja, politički motivirane istrage, neljudsko i ponižavajuće postupanje te mučenje. Također je odgovoran za podupiranje i provedbu politika i aktivnosti kojima se ugrožavaju demokracija i vladavina prava, uključujući zabranu javnih prosvjeda, te je bio na čelu „zapovjedništva protiv državnog udara” predsjednika Madura čije je djelovanje bilo usmjereno protiv civilnog društva i demokratske oporbe.

                                 25.6.2018.

                                 9.

                                 Sergio José RIVERO MARCANO

                                 Datum rođenja: 8. studenog 1964.
                                 Spol: muški

                                 Glavni inspektor Bolivarijanskih nacionalnih oružanih snaga (FANB). Glavni zapovjednik Bolivarijanske nacionalne garde do 16. siječnja 2018. Sudjelovao u represiji nad civilnim društvom i demokratskom oporbom u Venezueli i odgovoran za teška kršenja ljudskih prava koja je Bolivarijanska nacionalna garda počinila pod njegovim zapovjedništvom, uključujući prekomjernu upotrebu sile te proizvoljno pritvaranje i zlostavljanje članova oporbe i civilnog društva. Njegovim djelovanjem i politikama u ulozi glavnog zapovjednika Bolivarijanske nacionalne garde, među ostalim napadima Bolivarijanske nacionalne garde na članove demokratski izabrane Nacionalne skupštine i zastrašivanjem novinara koji su izvještavali o namještenim izborima za nezakonitu Ustavotvornu skupštinu, ugrožena je demokracija i vladavina prava u Venezueli.

                                 25.6.2018.

                                 10.

                                 Jesús Rafael SUÁREZ CHOURIO

                                 Datum rođenja: 19. srpnja 1962.
                                 Spol: muški

                                 Vrhovni zapovjednik venezuelske Bolivarijanske nacionalne vojske. Bivši šef glavnog stožera vrhovnog zapovjednika, bivši glavni zapovjednik venezuelske Bolivarijanske nacionalne vojske i bivši zapovjednik Regije sveobuhvatne obrane središnje zone Venezuele (REDI Central). Odgovoran za teška kršenja ljudskih prava koja su počinile snage pod njegovim zapovjedništvom dok je obnašao dužnost glavnog zapovjednika venezuelske Bolivarijanske nacionalne vojske, uključujući upotrebu prekomjerne sile i zlostavljanje pritvorenika. Usmjerio je djelovanje na demokratsku oporbu i podupirao upotrebu vojnih sudova za suđenje civilnim prosvjednicima.

                                 25.6.2018.

                                 11.

                                 Iván HERNÁNDEZ DALA

                                 Datum rođenja: 18. svibnja 1966.
                                 Spol: muški

                                 Načelnik Glavne uprave vojne protuobavještajne službe (DGCIM) od siječnja 2014. i glavni zapovjednik predsjedničke garde od rujna 2015. Kao načelnik DGCIM-a Iván Hernández Dala odgovoran je za teška kršenja ljudskih prava te represiju nad civilnim društvom i demokratskom oporbom koje su članovi DGCIM-a počinili pod njegovim zapovjedništvom, uključujući upotrebu prekomjerne sile i zlostavljanje pritvorenika.

                                 25.6.2018.

                                 12.

                                 Delcy Eloina RODRÍGUEZ GÓMEZ

                                 Datum rođenja: 18. svibnja 1969.
                                 Spol: ženski

                                 Potpredsjednica Venezuele, bivša predsjednica nezakonite Ustavotvorne skupštine i bivša članica Predsjedničke komisije za nezakonitu Nacionalnu ustavotvornu skupštinu. Njezinim djelovanjem u Predsjedničkoj komisiji i zatim na mjestu predsjednice nezakonite Ustavotvorne skupštine ugrožene su demokracija i vladavina prava u Venezueli, među ostalim prisvajanjem ovlasti Nacionalne skupštine i upotrebom tih ovlasti s ciljem napada na oporbu i sprječavanja njezina sudjelovanja u političkom procesu.

                                 25.6.2018.

                                 13.

                                 Elías José JAUA MILANO

                                 Datum rođenja: 16. prosinca 1969.
                                 Spol: muški

                                 Bivši ministar vlasti naroda za obrazovanje. Bivši predsjednik Predsjedničke komisije za nezakonitu Nacionalnu ustavotvornu skupštinu. Odgovoran za ugrožavanje demokracije i vladavine prava u Venezueli obnašanjem vodeće uloge u uspostavi nezakonite Ustavotvorne skupštine.

                                 25.6.2018.

                                 14.

                                 Sandra OBLITAS RUZZA

                                 Datum rođenja: 7. lipnja 1969.
                                 Spol: ženski

                                 Rektorica sveučilišta Universidad Bolivariana de Venezuela. Bivša potpredsjednica Državnog izbornog povjerenstva (CNE) i bivša predsjednica Komisije za izborni i civilni registar. Odgovorna za aktivnosti CNE-a kojima je ugrožena demokracija u Venezueli, uključujući omogućavanje uspostave nezakonite Ustavotvorne skupštine i manipulaciju izbornog procesa.

                                 25.6.2018.

                                 15.

                                 Freddy Alirio BERNAL ROSALES

                                 Datum rođenja: 16. lipnja 1962.
                                 Mjesto rođenja: San Cristóbal, savezna država Táchira, Venezuela
                                 Spol: muški

                                 Voditelj Nacionalnog kontrolnog centra Odbora za lokalnu opskrbu i proizvodnju (CLAP) i protektor savezne države Táchire. Ujedno i glavni povjerenik Bolivarijanske nacionalne obavještajne službe (SEBIN). Kao voditelj CLAP-a i protektor savezne države Táchire može pozvati posebne snage (FAES) i može utjecati na imenovanje sudaca i tužitelja. Odgovoran za ugrožavanje demokracije manipuliranjem distribucije u okviru programa CLAP-a među glasačima. Usto je, kao glavni povjerenik SEBIN-a, odgovoran za djelovanje SEBIN-a u okviru kojega je došlo do teških kršenja ljudskih prava poput proizvoljnog pritvaranja.

                                 25.6.2018.

                                 16.

                                 Katherine Nayarith HARRINGTON PADRÓN

                                 Datum rođenja: 5. prosinca 1971.
                                 Spol: ženski

                                 Zamjenica državnog tužitelja (također se prevodi kao zamjenica državnog odvjetnika) od srpnja 2017. do listopada 2018. Zamjenicom državnog tužitelja imenovao ju je Vrhovni sud, a ne Nacionalna skupština, čime je prekršen Ustav. Odgovorna za ugrožavanje demokracije i vladavine prava u Venezueli, među ostalim pokretanjem politički motiviranih progona i neprovođenjem istraga u vezi s optužbama da je Madurov režim počinio kršenja ljudskih prava.

                                 25.6.2018.

                                 17.

                                 Socorro Elizabeth HERNÁNDEZ HERNÁNDEZ

                                 Datum rođenja: 11. ožujka 1952.
                                 Spol: ženski

                                 Članica (rektorica) Državnog izbornog povjerenstva (CNE) do 12. lipnja 2020. te članica Nacionalnog izbornog povjerenstva (JNE). Odgovorna za aktivnosti CNE-a kojima se ugrožava demokracija u Venezueli, uključujući omogućavanje uspostave nezakonite Ustavotvorne skupštine i manipulaciju izbornog procesa u vezi s otkazanim izborima za razrješenje predsjednika 2016., odgodu guvernerskih izbora 2016. i premještanje biračkih mjesta u vrlo kratkom roku prije guvernerskih izbora 2017.

                                 25.6.2018.

                                 18.

                                 Xavier Antonio MORENO REYES

                                 Spol: muški

                                 Glavni tajnik Državnog izbornog povjerenstva (CNE) od 2009. do lipnja 2020. Na toj dužnosti odgovoran za odobravanje odluka CNE-a kojima je ugrožena demokracija u Venezueli, uključujući omogućavanje uspostave nezakonite Ustavotvorne skupštine i manipulaciju izbornog procesa.

                                 25.6.2018.

                                 19.

                                 Néstor Neptali BLANCO HURTADO

                                 Datum rođenja: 26. rujna 1982.
                                 Broj osobne iskaznice: V‐15222057
                                 Spol: muški

                                 Bojnik u Bolivarijanskoj nacionalnoj gardi (GNB), djelovao zajedno sa službenicima u Glavnoj upravi vojne protuobavještajne službe (Dirección General de Contrainteligencia Militar (DGCIM)) najkasnije od prosinca 2017. Odgovoran za teška kršenja ljudskih prava, uključujući mučenje, upotrebu prekomjerne sile i zlostavljanje pritvorenika u objektima DGCIM‐a.

                                 27.9.2019.

                                 20.

                                 Rafael Ramón BLANCO MARRERO

                                 Datum rođenja: 28. veljače 1968.
                                 Broj osobne iskaznice: V-6250588
                                 Spol: muški

                                 Zamjenik direktora Glavne uprave vojne protuobavještajne službe (Dirección General de Contrainteligencia Militar (DGCIM)) najkasnije od prosinca 2018. i general zbora venezuelske Bolivarijanske nacionalne vojske od 5. srpnja 2019. Odgovoran za teška kršenja ljudskih prava, uključujući mučenje, upotrebu prekomjerne sile i zlostavljanje pritvorenika u objektima DGCIM-a koja su pod njegovim zapovjedništvom počinili službenici DGCIM-a. Povezan sa smrću kapetana Acoste.

                                 27.9.2019.

                                 21.

                                 Carlos Alberto CALDERÓN CHIRINOS

                                 Broj osobne iskaznice: V‐10352300
                                 Spol: muški

                                 Visoki dužnosnik (nazivan povjerenikom, direktorom i glavnim direktorom) u Bolivarijanskoj nacionalnoj obavještajnoj službi (SEBIN). Odgovoran za teška kršenja ljudskih prava, uključujući mučenje, upotrebu prekomjerne sile i zlostavljanje pritvorenika u objektima SEBIN-a. Osobito je sudjelovao u mučenjima te okrutnom, neljudskom i ponižavajućem postupanju prema pritvorenicima u El Helicoideu, SEBIN‐ovu zatvoru, te bio odgovoran za ta djela.

                                 27.9.2019.

                                 22.

                                 Alexis Enrique ESCALONA MARRERO

                                 Datum rođenja: 12. listopada 1962.
                                 Spol: muški

                                 Vršitelj dužnosti voditelja Nacionalnog ureda za suzbijanje organiziranog kriminala i financiranja terorizma (ONDOFT) od siječnja 2018. do svibnja 2019. Nacionalni zapovjednik Nacionalnog zapovjedništva za suzbijanje iznuda i otmica (Comando Nacional Antiextorsión y Secuestro (CONAS)) između 2014. i 2017. Odgovoran za teška kršenja ljudskih prava, uključujući mučenje, upotrebu prekomjerne sile i zlostavljanje pritvorenika koja su pod njegovim zapovjedništvom počinili članovi CONAS-a. Također odgovoran za represiju civilnog društva koju su pod njegovim zapovjedništvom proveli članovi CONAS-a.

                                 27.9.2019.

                                 23.

                                 Rafael Antonio FRANCO QUINTERO

                                 Datum rođenja: 14. listopada 1973.
                                 Broj osobne iskaznice: V-11311672
                                 Spol: muški

                                 Agent u Bolivarijanskoj nacionalnoj obavještajnoj službi (SEBIN). Voditelj službe za sigurnost u međunarodnoj zračnoj luci Maiquetía. Voditelj istraga Glavne uprave vojne protuobavještajne službe (Dirección General de Contrainteligencia Militar (DGCIM)) najmanje između 2017. i prosinca 2018. Odgovoran za teška kršenja ljudskih prava, uključujući mučenje, upotrebu prekomjerne sile i zlostavljanje pritvorenika u objektima DGCIMA-a koja su pod njegovim zapovjedništvom počinili članovi DGCIMA-a. Također odgovoran za represiju civilnog društva i demokratske oporbe koju su pod njegovim zapovjedništvom proveli članovi DGCIM-a. Povezan sa smrću kapetana Acoste.

                                 27.9.2019.

                                 24.

                                 Alexander Enrique GRANKO ARTEAGA

                                 Datum rođenja: 25. ožujka 1981.
                                 Broj osobne iskaznice: V-14970215
                                 Spol: muški

                                 Voditelj (direktor) odjela za posebne poslove (DAE) Glavne uprave vojne protuobavještajne službe (Dirección General de Contrainteligencia Militar (DGCIM)). Promaknut u čin potpukovnika Bolivarijanske nacionalne garde 1. srpnja 2020. Odgovoran za teška kršenja ljudskih prava, uključujući mučenje, upotrebu prekomjerne sile koja je uzrokovala smrt i ozljede te zlostavljanje pritvorenika u objektima DGCIMA-a koja su počinili on i službenici pod njegovim zapovjedništvom. Također odgovoran za represiju civilnog društva koju su pod njegovim zapovjedništvom proveli članovi DGCIM-a te je izravno sudjelovao u toj represiji. Povezan sa smrću kapetana Acoste.

                                 27.9.2019.

                                 25.

                                 Hannover Esteban GUERRERO MIJARES

                                 Datum rođenja: 14. siječnja 1971.
                                 Spol: muški

                                 Voditelj istraga u Glavnoj upravi vojne protuobavještajne službe (Dirección General de Contrainteligencia Militar (DGCIM)) najmanje između travnja 2019. i kolovoza 2019. Kao voditelj istraga nadzirao je objekt DGCIM-a u Boleiti. Odgovoran za teška kršenja ljudskih prava, uključujući mučenje, upotrebu prekomjerne sile i zlostavljanje pritvorenika koja su počinili on i službenici pod njegovim zapovjedništvom, osobito u Boleiti. Povezan sa smrću kapetana Acoste.

                                 27.9.2019.

                                 26.

                                 José Adelino ORNELAS FERREIRA
                                 Drugo ime: José Adelino ORNELLA FERREIRA / José Adelino ORNELLAS FERREIRA

                                 Datum rođenja: 14. prosinca 1964.
                                 Mjesto rođenja: Caracas, Distrito Capital, Venezuela
                                 Broj osobne iskaznice: V-7087964
                                 Spol: muški

                                 Glavni tajnik Nacionalnog vijeća za obranu od 26. srpnja 2019. i šef glavnog stožera vrhovnog zapovjednika od rujna 2020. Bivši zapovjednik Strateške regije integralne obrane nacionalnog glavnog grada (REDI Capital), bivši načelnik stožera i bivši zamjenik zapovjednika operativnog i strateškog zapovjedništva Bolivarijanskih nacionalnih oružanih snaga Venezuele (CEOFANB). Tijekom obavljanja tih dužnosti podupirao je i omogućavao djelovanja i politike vlade Venezuele kojima su se ugrožavali demokracija i vladavina prava u Venezueli. Odgovoran za teška kršenja ljudskih prava i represiju nad civilnim društvom i demokratskom oporbom u Venezueli, uključujući ometanje pružanja humanitarne pomoći i upotrebu prekomjerne sile, koje su pod njegovim zapovjedništvom počinili službenici Bolivarijanskih oružanih snaga (FANB) i podređene snage, uključujući Stratešku regiju integralne obrane (REDI), Operativnu zonu integralne obrane (ZODI) i Bolivarijansku nacionalnu gardu.

                                 29.6.2020.

                                 27.

                                 Gladys del Valle REQUENA

                                 Datum rođenja: 9. studenog 1952.
                                 Mjesto rođenja: Puerto Santo, Sucre, Venezuela
                                 Broj osobne iskaznice: V-4114842
                                 Spol: ženski

                                 Članica, a od 26. listopada 2018. druga potpredsjednica nepriznate Nacionalne ustavotvorne skupštine (ANC). U svojoj vodećoj ulozi u nepriznatom ANC-u ugrožavala je demokraciju i vladavinu prava u Venezueli, među ostalim potpisivanjem dekreta kojim je oduzet parlamentarni imunitet predsjedniku Nacionalne skupštine Venezuele Juanu Guaidóu.

                                 29.6.2020.

                                 28.

                                 Tania Valentina DÍAZ GONZÁLEZ

                                 Datum rođenja: 18. lipnja 1963.
                                 Mjesto rođenja: Caracas, Distrito Capital, Venezuela
                                 Broj osobne iskaznice: V-6432672
                                 Spol: ženski

                                 Članica, a od 4. siječnja 2018. prva potpredsjednica nepriznate Nacionalne ustavotvorne skupštine (ANC). U svojoj vodećoj ulozi u nepriznatom ANC‐u ugrožavala je demokraciju i vladavinu prava u Venezueli, među ostalim potpisivanjem dekreta kojim je oduzet parlamentarni imunitet predsjedniku Nacionalne skupštine Venezuele Juanu Guaidóu.

                                 29.6.2020.

                                 29.

                                 Elvis Eduardo HIDROBO AMOROSO

                                 Datum rođenja: 4. kolovoza 1963.
                                 Mjesto rođenja: Caracas, Distrito Capital, Venezuela
                                 Broj osobne iskaznice: V-7659695
                                 Spol: muški

                                 Glavni financijski kontrolor od 23. listopada 2018. i bivši prvi i drugi potpredsjednik nepriznate Nacionalne ustavotvorne skupštine (ANC). Svojim djelovanjem ugrožavao je demokraciju i vladavinu prava u Venezueli, među ostalim vođenjem nepriznatog ANC-a, potpisivanjem „zakona protiv mržnje”, opravdanjem smjene zakonito izabranog guvernera oporbe i zabranom Juanu Guaidóu da se kandidira za bilo koju javnu dužnost.

                                 29.6.2020.

                                 30.

                                 Juan José MENDOZA JOVER

                                 Datum rođenja: 11. ožujka 1969.
                                 Mjesto rođenja: Trujillo, Venezuela
                                 Adresa: Arnoldo Gabaldón, Candelaria, Edo. Trujillo
                                 Broj osobne iskaznice: V-9499372
                                 Spol: muški

                                 Drugi potpredsjednik Vrhovnog suda Venezuele (Tribunal Supremo de Justicia (TSJ)) i predsjednik Ustavnog vijeća TSJ-a od 24. veljače 2017. Svojim djelovanjem ugrožavao je demokraciju i vladavinu prava u Venezueli, među ostalim nizom sudskih presuda u posljednje dvije godine kojima su ograničene ili ugrožene ustavne ovlasti demokratski izabranog zakonodavnog tijela Venezuele, Nacionalne skupštine.

                                 29.6.2020.

                                 31.

                                 Jorge Elieser MÁRQUEZ MONSALVE

                                 Datum rođenja: 20. veljače 1971.
                                 Mjesto rođenja: Caracas, Venezuela
                                 Broj osobne iskaznice: V-8714253
                                 Spol: muški

                                 Glavni direktor Nacionalnog povjerenstva za telekomunikacije (CONATEL) od 7. kolovoza 2017. Svojim djelovanjem ugrožavao je demokraciju i vladavinu prava u Venezueli, među ostalim velikim ograničavanjem prava venezuelskog naroda na slobodu tiska, slobodu govora i informiranje. Koristio se posebnim ovlastima CONATEL-a kako bi ušutkao kritike i disidente režima blokiranjem, filtriranjem i ometanjem internetskih stranica te ukidanjem postojećih dozvola za radijske i televizijske postaje i odbijanjem izdavanja novih takvih dozvola.

                                 29.6.2020.

                                 32.

                                 Farik Karin MORA SALCEDO

                                 Broj osobne iskaznice: V-8608523
                                 Spol: muški

                                 Tužitelj na Prvom posebnom prvostupanjskom sudu Venezuele s uredom u Glavnoj upravi vojne protuobavještajne službe (Dirección General de Contrainteligencia Militar (DGCIM)). Svojim djelovanjem ugrožavao je demokraciju i vladavinu prava u Venezueli, među ostalim pokretanjem politički motiviranih kaznenih progona koji su doveli do proizvoljnog pritvaranja članova Nacionalne skupštine i drugih službenika koji se protive Madurovu režimu.

                                 29.6.2020.

                                 33.

                                 Dinorah Yoselin BUSTAMANTE PUERTA

                                 Datum rođenja: 14. siječnja 1975.
                                 Broj osobne iskaznice: V-10002096
                                 Spol: ženski

                                 Tužiteljica na Prvom posebnom prvostupanjskom sudu Venezuele s uredom u Glavnoj upravi vojne protuobavještajne službe (Dirección General de Contrainteligencia Militar (DGCIM)). Svojim djelovanjem ugrožavala je demokraciju i vladavinu prava u Venezueli, među ostalim pokretanjem politički motiviranih kaznenih progona koji su doveli do proizvoljnog pritvaranja članova Nacionalne skupštine i drugih službenika koji se protive Madurovu režimu.

                                 29.6.2020.

                                 34.

                                 Luis Eduardo PARRA RIVERO

                                 Datum rođenja: 7. srpnja 1978.
                                 Broj osobne iskaznice: V-14211633
                                 Spol: muški

                                 Član i nezakonito izabrani predsjednik Nacionalne skupštine. Kao član Nacionalne skupštine namjestio je svoj izbor za predsjednika Nacionalne skupštine 5. siječnja 2020., čime je ugrožavao demokraciju i vladavinu prava u Venezueli. Izbori su se održali dok je vojna policija blokirala ulazak nekolicine zastupnika u prostorije Nacionalne skupštine i bez postizanja kvoruma. Stoga su se članovi oporbe morali organizirati izvan prostorija Nacionalne skupštine kako bi ponovno izabrali Juana Guaidóa za svojeg predsjednika. Ubrzo nakon namještenog izbora Parre, uz potporu režimske političke stranke (PSUV), Maduro i nepriznata Nacionalna ustavotvorna skupština (ANC) pozdravili su izbor Parre.

                                 29.6.2020.

                                 35.

                                 Franklyn Leonardo DUARTE

                                 Datum rođenja: 15. svibnja 1977.
                                 Broj osobne iskaznice: V-3304045
                                 Spol: muški

                                 Član i nezakonito izabrani prvi potpredsjednik Nacionalne skupštine. Kao član Nacionalne skupštine namjestio je svoj izbor za prvog potpredsjednika Nacionalne skupštine 5. siječnja 2020., čime je ugrožavao demokraciju i vladavinu prava u Venezueli. Izbori su se održali dok je vojna policija blokirala ulazak nekolicine zastupnika u prostorije Nacionalne skupštine i bez postizanja kvoruma. Stoga su se članovi oporbe morali organizirati izvan prostorija Nacionalne skupštine kako bi ponovno izabrali Juana Guaidóa za svojeg predsjednika. Ubrzo nakon namještenog izbora Duartea, uz potporu režimske političke stranke (PSUV), Maduro i nepriznata Nacionalna ustavotvorna skupština (ANC) pozdravili su izbor Upravnog vijeća Nacionalne skupštine.

                                 29.6.2020.

                                 36.

                                 José Gregorio NORIEGA FIGUEROA

                                 Datum rođenja: 21. veljače 1969.
                                 Broj osobne iskaznice: V-8348784
                                 Spol: muški

                                 Član i nezakonito izabrani drugi potpredsjednik Nacionalne skupštine. Nezakonito imenovani direktor ad hoc odbora političke stranke Voluntad Popular. Kao član Nacionalne skupštine namjestio je svoj izbor za drugog potpredsjednika Nacionalne skupštine 5. siječnja 2020., čime je ugrožavao demokraciju i vladavinu prava u Venezueli. Izbori su se održali dok je vojna policija blokirala ulazak nekolicine zastupnika u prostorije Nacionalne skupštine i bez postizanja kvoruma. Stoga su se članovi oporbe morali organizirati izvan prostorija Nacionalne skupštine kako bi ponovno izabrali Juana Guaidóa za svojeg predsjednika. Ubrzo nakon namještenog izbora Noriege, uz potporu režimske političke stranke (PSUV), Maduro i nepriznata Nacionalna ustavotvorna skupština (ANC) pozdravili su izbor Upravnog vijeća Nacionalne skupštine. Noriega je u srpnju 2020. uz pomoć Vrhovnog suda Venezuele (Tribunal Supremo de Justicia (TSJ)) nezakonito preuzeo vodstvo političke stranke Voluntad Popular, čime se dodatno ugrožava demokracija u Venezueli.

                                 29.6.2020.

               ”


title: Provedbena uredba Komisije (EU) 2020/1680 оd 6. studenoga 2020. o zaštiti naziva „Friuli”/„Friuli Venezia Giulia”/„Furlanija”/„Furlanija Julijska krajina” (ZOI) u skladu s člankom 99. Uredbe (EU) br. 1308/2013 Europskog parlamenta i Vijeća

text:
                  13.11.2020

                  HR

                  Službeni list Europske unije

                  L 379/26

         PROVEDBENA UREDBA KOMISIJE (EU) 2020/1680
         оd 6. studenoga 2020.
         o zaštiti naziva „Friuli”/„Friuli Venezia Giulia”/„Furlanija”/„Furlanija Julijska krajina” (ZOI) u skladu s člankom 99. Uredbe (EU) br. 1308/2013 Europskog parlamenta i Vijeća
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1), a posebno njezin članak 99.,
         budući da:

                     (1)

                     U skladu s člankom 97. stavcima 2. i 3. Uredbe (EU) br. 1308/2013 Komisija je ispitala zahtjev Italije za upis naziva „Friuli”/„Friuli Venezia Giulia”/„Furlanija”/„Furlanija Julijska krajina” u registar te ga je objavila u Službenom listu Europske unije (2).

                     (2)

                     Komisiji nije dostavljen ni jedan prigovor u skladu s člankom 98. Uredbe (EU) br. 1308/2013.

                     (3)

                     U skladu s člankom 99. Uredbe (EU) br. 1308/2013 naziv „Friuli”/„Friuli Venezia Giulia”/„Furlanija”/„Furlanija Julijska krajina” trebalo bi zaštititi i upisati u registar iz članka 104. te uredbe.

                     (4)

                     Mjere predviđene u ovoj Uredbi u skladu su s mišljenjem Odbora za zajedničku organizaciju poljoprivrednih tržišta,

               DONIJELA JE OVU UREDBU:

            Članak 1.
            Zaštićuje se naziv „Friuli”/„Friuli Venezia Giulia”/„Furlanija”/„Furlanija Julijska krajina” (ZOI).

            Članak 2.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 6. studenoga 2020.

                  Za Komisiju

                  u ime predsjednice,

               Janusz WOJCIECHOWSKI

                  Član Komisije

            (1)  SL L 347, 20.12.2013., str. 671.

            (2)  SL C 202, 16.6.2020., str. 32.


title: Provedbena uredba Komisije (EU) 2020/1685 оd 12. studenoga 2020. o izmjeni Uredbe (EU) br. 37/2010 radi klasifikacije tvari bupivakain u pogledu najveće dopuštene količine rezidua (Tekst značajan za EGP)

text:
                  13.11.2020

                  HR

                  Službeni list Europske unije

                  L 379/44

         PROVEDBENA UREDBA KOMISIJE (EU) 2020/1685
         оd 12. studenoga 2020.
         o izmjeni Uredbe (EU) br. 37/2010 radi klasifikacije tvari bupivakain u pogledu najveće dopuštene količine rezidua
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 470/2009 Europskog parlamenta i Vijeća od 6. svibnja 2009. o propisivanju postupaka Zajednice za određivanje najvećih dopuštenih količina rezidua farmakološki djelatnih tvari u hrani životinjskog podrijetla, o stavljanju izvan snage Uredbe Vijeća (EEZ) br. 2377/90 i o izmjeni Direktive 2001/82/EZ Europskog parlamenta i Vijeća i Uredbe (EZ) br. 726/2004 Europskog parlamenta i Vijeća (1), a posebno njezin članak 14. u vezi s člankom 17.,
         uzimajući u obzir mišljenja Europske agencije za lijekove koja je 20. veljače 2020. i 18. lipnja 2020. izdao Odbor za veterinarskomedicinske proizvode,
         budući da:

                     (1)

                     Člankom 17. Uredbe (EZ) br. 470/2009 zahtijeva se da se uredbom utvrdi najveća dopuštena količina rezidua („NDK”) farmakološki djelatnih tvari namijenjenih za uporabu u Uniji u veterinarskomedicinskim proizvodima za životinje koje se upotrebljavaju za proizvodnju hrane ili u biocidnim proizvodima koji se upotrebljavaju u uzgoju životinja.

                     (2)

                     U tablici 1. Priloga Uredbi Komisije (EU) br. 37/2010 (2) utvrđene su farmakološki djelatne tvari i njihova klasifikacija u odnosu na najveće dopuštene količine rezidua u hrani životinjskog podrijetla.

                     (3)

                     Tvar bupivakain nije uključena u tu tablicu.

                     (4)

                     Europskoj agenciji za lijekove („Agencija”) podnesen je zahtjev za utvrđivanje NDK-a za bupivakain samo za primjenu na koži i epilezijsku primjenu kod svinja, za prasad do sedam dana starosti, i kod goveda, za telad do dva mjeseca starosti.

                     (5)

                     Agencija je na temelju mišljenja Odbora za veterinarskomedicinske proizvode zaključila da utvrđivanje NDK-a za bupivakain kod svinja i goveda, unutar tih dobnih ograničenja, nije potrebno za zaštitu zdravlja ljudi te je preporučila klasifikaciju „NDK nije potreban”.

                     (6)

                     U skladu s člankom 5. Uredbe (EZ) br. 470/2009 Agencija je dužna razmotriti mogućnost uporabe NDK-a utvrđenih za farmakološki djelatnu tvar u određenoj hrani za drugu hranu dobivenu od iste vrste životinja ili NDK-a utvrđenih za farmakološki djelatnu tvar u jednoj ili više vrsta životinja za druge vrste životinja.

                     (7)

                     Mišljenje je Agencije da zbog nedostatnih podataka klasifikaciju „NDK nije potreban” za bupivakain nije u ovom trenutku primjereno ekstrapolirati sa svinja i goveda na druge vrste životinja koje se upotrebljavaju za proizvodnju hrane.

                     (8)

                     Uredbu (EU) br. 37/2010 trebalo bi stoga na odgovarajući način izmijeniti.

                     (9)

                     Mjere predviđene ovom Uredbom u skladu su s mišljenjem Stalnog odbora za veterinarskomedicinske proizvode,

               DONIJELA JE OVU UREDBU:

            Članak 1.
            Prilog Uredbi (EU) br. 37/2010 mijenja se kako je utvrđeno u Prilogu ovoj Uredbi.

            Članak 2.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 12. studenoga 2020.

                  Za Komisiju

                  Predsjednica

               Ursula VON DER LEYEN

            (1)  SL L 152, 16.6.2009., str. 11.

            (2)  Uredba Komisije (EU) br. 37/2010 od 22. prosinca 2009. o farmakološki djelatnim tvarima i njihovoj klasifikaciji u odnosu na najveće dopuštene količine rezidua u hrani životinjskog podrijetla (SL L 15, 20.1.2010., str. 1.).

            PRILOG
            U tablici 1. Priloga Uredbi (EU) br. 37/2010 abecednim se redom dodaje unos za sljedeću tvar:

                           Farmakološki djelatna tvar

                           Marker rezidua

                           Vrsta životinje

                           NDK

                           Ciljno tkivo

                           Ostale odredbe (u skladu s člankom 14. stavkom 7. Uredbe (EZ) br. 470/2009)

                           Terapeutska klasifikacija

                           „Bupivakain

                           NIJE PRIMJENJIVO

                           Svinje

                           NDK nije potreban

                           NIJE PRIMJENJIVO

                           Samo za primjenu kod prasadi do 7 dana starosti.
                           Samo za primjenu na koži i epilezijsku primjenu.

                           Lokalni anestetik”

                           Goveda

                           Samo za primjenu kod teladi do 2 mjeseca starosti.
                           Samo za kožnu i epilezijsku primjenu.


title: Provedbena uredba Komisije (EU) 2020/1686 оd 12. studenoga 2020. o nametanju obveze evidentiranja uvoza određenih toplovaljanih plosnatih proizvoda od željeza, nelegiranog čelika ili ostalih legiranih čelika podrijetlom iz Turske

text:
                  13.11.2020

                  HR

                  Službeni list Europske unije

                  L 379/47

         PROVEDBENA UREDBA KOMISIJE (EU) 2020/1686
         оd 12. studenoga 2020.
         o nametanju obveze evidentiranja uvoza određenih toplovaljanih plosnatih proizvoda od željeza, nelegiranog čelika ili ostalih legiranih čelika podrijetlom iz Turske
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2016/1036 Europskog parlamenta i Vijeća od 8. lipnja 2016. o zaštiti od dampinškog uvoza iz zemalja koje nisu članice Europske unije (1) („osnovna uredba”), a posebno njezin članak 14. stavak 5.,
         nakon obavješćivanja država članica,
         budući da:

                     (1)

                     Europska komisija („Komisija”) najavila je 14. svibnja 2020. u obavijesti objavljenoj u Službenom listu Europske unije (2) („Obavijest o pokretanju postupka”) pokretanje antidampinškog postupka („antidampinški postupak”) u vezi s uvozom u Uniju određenih toplovaljanih plosnatih proizvoda od željeza, nelegiranog čelika ili ostalih legiranih čelika podrijetlom iz Turske nakon pritužbe koju je 31. ožujka 2020. podnio Eurofer („podnositelj pritužbe”) u ime proizvođača koji čine više od 25 % ukupne proizvodnje određenih toplovaljanih plosnatih proizvoda od željeza, nelegiranog čelika ili ostalih legiranih čelika u Uniji.

               1.   PROIZVOD KOJI PODLIJEŽE EVIDENTIRANJU

                     (2)

                     Proizvodi koji podliježu obvezi evidentiranja („predmetni proizvod”) jesu plosnati valjani proizvodi od željeza, nelegiranog čelika ili ostalih legiranih čelika, neovisno jesu li u kolutima ili ne (uključujući proizvode koji su odrezani na određenu dužinu i „uske trake”), samo toplovaljani i dalje neobrađeni, neplatirani niti prevučeni. Ti su proizvodi trenutačno obuhvaćeni oznakama KN 7208 10 00, 7208 25 00, 7208 26 00, 7208 27 00, 7208 36 00, 7208 37 00, 7208 38 00, 7208 39 00, 7208 40 00, 7208 52 10, 7208 52 99, 7208 53 10, 7208 53 90, 7208 54 00, 7211 13 00, 7211 14 00, 7211 19 00, ex 7225 19 10 (oznaka TARIC 7225191090), 7225 30 90, ex 7225 40 60 (oznaka TARIC 7225406090), 7225 40 90, ex 7226 19 10 (oznaka TARIC 7226191090), 7226 91 91 i 7226 91 99. Oznake KN i TARIC navedene su samo u informativne svrhe.

                     (3)

                     Obveza evidentiranja ne primjenjuje se na: i. proizvode od nehrđajućeg čelika i silicijskog elektročelika s orijentiranim kristalima; ii. proizvode od alatnog čelika i brzoreznog čelika; iii. proizvode koji nisu u kolutima, bez reljefnih uzoraka, debljine veće od 10 mm i širine 600 mm ili veće; i iv. proizvode koji nisu u kolutima, bez reljefnih uzoraka, debljine 4,75 mm ili veće, ali ne veće od 10 mm i širine 2 050 mm ili veće.

               2.   ZAHTJEV

                     (4)

                     Podnositelj pritužbe podnio je 17. rujna 2020. zahtjev za evidentiranje na temelju članka 14. stavka 5. osnovne uredbe. Podnositelj pritužbe zatražio je uvođenje obveze evidentiranja uvoza predmetnog proizvoda kako bi se na taj uvoz retroaktivno mogle primijeniti mjere od datuma takvog evidentiranja.

                     (5)

                     Sljedeće su zainteresirane strane podnijele primjedbe na zahtjev: Vlada Turske, konzorcij korisnika (korisnici), grupacije Colakoglu i Erdemir te Habas (proizvođači izvoznici), Udruženje turskih izvoznika čelika („ÇİB”) i Udruženje turskih proizvođača čelika („TCUD”).

               3.   RAZLOZI ZA EVIDENTIRANJE

                     (6)

                     U skladu s člankom 14. stavkom 5. osnovne uredbe Komisija može naložiti carinskim tijelima da poduzmu odgovarajuće mjere evidentiranja uvoza kako bi se na taj uvoz naknadno mogle primijeniti mjere od datuma takvog evidentiranja, uz uvjet da se ispune svi uvjeti iz osnovne uredbe. Uvoz se može uvjetovati evidentiranjem na zahtjev industrije Unije koji sadržava dostatne dokaze za opravdanje takve mjere.

                     (7)

                     Podnositelj pritužbe naveo je da je, prema najnovijim dostupnim statističkim podacima, došlo do znatnog povećanja uvoza nakon pokretanja ispitnog postupka, što je moglo dovesti do ozbiljnog narušavanja korektivnog učinka konačnih pristojbi. Osim toga, podnositelj pritužbe tvrdio je i da postoji povijest dampinga iz Turske tijekom duljeg razdoblja te da su uvoznici imali, ili su trebali imati, saznanja o turskoj dampinškoj praksi.

                     (8)

                     Komisija je ispitala zahtjev u kontekstu članka 10. stavka 4. osnovne uredbe. Komisija je provjerila jesu li uvoznici imali, ili su trebali imati, saznanja o dampingu s obzirom na opseg dampinga i navodnu ili utvrđenu štetu. Analizirala je i je li došlo do dodatnog znatnog povećanja uvoza koji bi s obzirom na vrijeme, obujam i druge okolnosti vjerojatno ozbiljno narušio korektivni učinak konačne antidampinške pristojbe koja se uvodi.

               3.1.   Saznanja uvoznikâ o dampingu, njegovu opsegu i navodnoj šteti

                     (9)

                     U ovoj fazi Komisija ima na raspolaganju dovoljno dokaza o tome da je pri uvozu predmetnog proizvoda iz Turske riječ o dampingu. Podnositelj pritužbe dostavio je dostatne dokaze o dampingu koji se temelje na usporedbi tako utvrđene uobičajene vrijednosti s izvoznom cijenom predmetnog proizvoda (na razini franko tvornica) pri prodaji za izvoz u Uniju. Gledano u cjelini te s obzirom na visinu navodnih dampinških marži u rasponu od 4 % do 8 %, ti su dokazi dostatna potvrda da proizvođači izvoznici provode damping.

                     (10)

                     Podnositelj pritužbe dostavio je i dostatne dokaze o navodnoj šteti koja se nanosi industriji Unije, uključujući negativna kretanja ključnih pokazatelja uspješnosti za industriju Unije.

                     (11)

                     Te su informacije navedene i u inačici pritužbe koja nije povjerljiva i u Obavijesti o pokretanju postupka objavljenoj 14. svibnja 2020. Objavom u Službenom listu Europske unije Obavijest o pokretanju postupka postala je javni dokument dostupan svim uvoznicima. Osim toga, kao zainteresirane strane u ispitnom postupku uvoznici imaju pristup inačicama pritužbe i dokumentacije koje nisu povjerljive. Komisija na temelju toga smatra da su uvoznici imali, ili su trebali imati, saznanja o dampingu, njegovu opsegu i navodnoj šteti (3).

                     (12)

                     Kako je navedeno u uvodnoj izjavi 5., nekoliko je zainteresiranih strana podnijelo primjedbe na zahtjev za evidentiranje. Kad je riječ o prvom kriteriju, Vlada Turske, Habas, CIB te grupacije Colakoglu i Erdemir istaknuli su da sâmo pokretanje antidampinškog ispitnog postupka ne znači automatski da dolazi do dampinga uzme li se u obzir da se određeni ispitni postupci (od kojih se neki odnose na Tursku) zaključuju bez uvođenja pristojbi. Naprotiv, riječ je isključivo o „jednostranoj izjavi”. Stoga uvoznici ne mogu imati saznanja o nečemu („dampinške prakse”) što još nije utvrđeno u okviru ispitnog postupka. Vlada Turske, Habas i CIB osporili su i određene dodatne dokaze koje je dostavio Eurofer u svojem zahtjevu, među ostalim tvrdnju da je glavni izvršni direktor jednog turskog proizvođača izvoznika imao saznanja o nadolazećem antidampinškom ispitnom postupku te informaciju da uvoz predmetnog proizvoda podliježe mjerama trgovinske zaštite u trećim zemljama. Konačno, TCUD je napomenuo da neke od tvrdnji koje je naveo Eurofer u pogledu antidampinških mjera protiv uvoza predmetnog proizvoda iz Turske nisu vjerodostojno predstavljene u podnesku. U tom je pogledu TCUD tvrdio da je jedno od trgovačkih društava oslobođeno mjera SAD-a nakon što su osporene pred relevantnim sudovima te da je jedna druga treća zemlja (Maroko) ukinula antidampinške pristojbe protiv Turske nakon odluke povjerenstva Svjetske trgovinske organizacije.

                     (13)

                     Člankom 14. stavkom 5. osnovne uredbe propisano je da po pokretanju ispitnog postupka i nakon što pravodobno obavijesti države članice, Komisija može naložiti carinskim tijelima da poduzmu odgovarajuće mjere evidentiranja uvoza kako bi se na taj uvoz naknadno mogle primijeniti mjere od datuma takvog evidentiranja. Glavni je cilj evidentiranja u predmetnom slučaju omogućavanje retroaktivnog uvođenja privremenih mjera najviše 90 dana prije datuma njihove primjene, u skladu s člankom 10. stavkom 4. osnovne uredbe. Uzimajući u obzir tu odredbu, Komisija ne može evidentirati uvoz nakon što je već uvedena privremena pristojba.

                     (14)

                     Ako je, kako navode određene strane, evidentiranje moguće tek nakon što je u okviru ispitnog postupka utvrđen damping, ono se po definiciji nikad ne bi moglo provesti prije uvođenja privremenih pristojbi. Takvim bi pristupom alat za evidentiranje bio u potpunosti lišen svojeg korisnog učinka. (4) Stoga Komisija mora donijeti odluku o tome hoće li evidentirati uvoz prije uvođenja bilo kakvih privremenih pristojbi. U vezi s tim Komisija je napomenula da su u fazi u kojoj je podnositelj pritužbe podnio zahtjev za evidentiranje najkorisnije informacije bile one iz pritužbe, na temelju koje je, kako je navedeno u Obavijesti o pokretanju postupka, Komisija pokrenula antidampinški ispitni postupak i u kojoj je navedeno postojanje dokaza koji upućuju na štetan damping. Stoga je Komisija odbila te tvrdnje kao neutemeljene. Nadalje, s obzirom na taj zaključak Komisija nije trebala ocijeniti prethodno navedene dodatne dokaze u pogledu uvoza od turskih proizvođača izvoznika u treće zemlje i s njima povezane argumente.

                     (15)

                     Komisija je stoga zaključila da je ispunjen prvi kriterij za evidentiranje.

               3.2.   Dodatno znatno povećanje uvoza

                     (16)

                     Komisija je analizirala ovaj kriterij na temelju statističkih podataka za predmetni proizvod dostupnih u bazi podataka Surveillance 2. Kako bi ocijenila je li od pokretanja ispitnog postupka došlo do dodatnog znatnog povećanja, Komisija je prvo definirala razdoblja koja je trebalo usporediti. S jedne je strane ocijenila podatke o uvozu iz Turske nakon pokretanja antidampinškog ispitnog postupka (odnosno od trenutka od kojeg su uvoznici imali ili su trebali imati saznanja o dampinškoj praksi) do najnovijeg razdoblja, tj. od lipnja do sredine listopada 2020. S druge je strane izračunala uvoz iz Turske za isto razdoblje tijekom razdoblja ispitnog postupka (5) (odnosno od lipnja do sredine listopada 2019.) i prosječni mjesečni obujam uvoza tijekom cijelog razdoblja ispitnog postupka.

                     (17)

                     Komisija je smatrala da u predmetnom slučaju usporedba prosječnog mjesečnog obujma uvoza nakon pokretanja postupka s prosječnim mjesečnim obujmom uvoza iz Turske tijekom cijelog razdoblja ispitnog postupka ne bi bila dovoljna da se ocijeni je li došlo do znatnog povećanja uvoza s obzirom na tržišna kretanja i učinak stvaranja zaliha koji proizlazi iz zaštitnih mjera koje su u tijeku i koje utječu na predmetni proizvod. Stoga je Komisija smatrala primjerenim temeljiti svoju odluku na usporedbi prosječnog mjesečnog obujma uvoza nakon pokretanja postupka s istim razdobljem u razdoblju ispitnog postupka kako bi se moguć utjecaj zaštitnih mjera koje su u tijeku bolje odrazio na kretanje uvoznih tokova iz Turske u ocijenjenom razdoblju. (6) Osim toga, u usporedbi obujma uvoza nakon pokretanja postupka s obujmom uvoza u istom razdoblju prethodne godine uzimaju.se u obzir mogući sezonski učinci, ako postoje (7).

                     (18)

                     Kad je riječ o utjecaju zaštitnih mjera na uvozne tokove iz Turske, Komisija je napomenula da su tijekom cijele 2019. (razdoblje ispitnog postupka) na turski uvoz predmetnog proizvoda utjecale brojne prilagodbe funkcioniranja zaštitnih mjera koje su utjecale na izvoz iz Turske.

                     (19)

                     Kao prvo, siječanj 2019., najuspješniji mjesec kad je riječ o turskom uvozu predmetnog proizvoda, bio je i posljednji mjesec provedbe privremenih zaštitnih mjera. U tom su pogledu na tržištu postojale nesigurnosti kad je riječ o obliku konačnih mjera. Komisija je napomenula da se dijelovi bescarinskih kvota koje nisu prodane do kraja tog mjeseca ne bi prenijeli u sljedeće razdoblje, odnosno bili bi „izgubljeni”. Do slične je situacije došlo u tromjesečju koje je uključivalo veljaču i ožujak 2019., odnosno posljednji mjesec (mjesece) prije novog razdoblja provedbe mjera. Kao drugo, u veljači, travnju, srpnju i listopadu 2019. otvorene su nove serije bescarinskih kvota. U okviru zaštitnih mjera za određene proizvode od čelika svako je otvaranje carinskih kvota obično dovodilo do uvoza velikih količina početkom svakog tromjesečja. Konačno, Komisija je u kolovozu 2019. u okviru prve revizije zaštitnih mjera za čelik najavila da će uvoz predmetnog proizvoda iz Turske podvrgnuti ograničenju od 30 % u odnosu na carinsku kvotu dostupnu za relevantnu kategoriju proizvoda, što će dovesti i do povećanja uvoza prije takve promjene u upravljanju carinskim kvotama.

                     (20)

                     Nadalje, Komisija je istaknula da su prethodno navedeni događaji utjecali na kretanje uvoznih tokova, što je vidljivo iz statističkih podataka. Konkretno, siječanj, ožujak i rujan zauzimaju prvo, drugo i četvrto mjesto kad je riječ o obujmu koji je na mjesečnoj osnovi izvezen iz Turske tijekom 2019. (u određenim slučajevima znatno je veći nego za bilo koji drugi mjesec te godine) (8). Stoga je Komisija zaključila da su sve te regulatorne mjere u okviru zaštitnih mjera za čelik znatno utjecale na ponašanje tržišnih subjekata i trend uvoznih tokova tijekom godine.

                     (21)

                     Na situaciju u znatno kraćem razdoblju (od lipnja do sredine listopada) manje su utjecale regulatorne promjene u upravljanju carinskim kvotama. Komisija je, dakle, usporedila prosječni mjesečni obujam uvoza iz Turske u razdoblju od lipnja do sredine listopada 2020. s prosječnim mjesečnim obujmom uvoza u istom razdoblju prethodne godine, 2019.

                     (22)

                     Iz usporedbe je vidljivo da se prosječni mjesečni obujam uvoza iz Turske u tom razdoblju povećao za 6 %.

                                 Obujam uvoza (mjesečni prosjek)

                                 Razdoblje ispitnog postupka (2019.)

                                 Od lipnja do sredine listopada 2019.

                                 Od lipnja do sredine listopada 2020.

                                 Delta

                                 Od lipnja do sredine listopada 2020. u odnosu na razdoblje ispitnog postupka

                                 Od lipnja do sredine listopada 2020. u odnosu na razdoblje od lipnja do sredine listopada 2019.  (9)

                                 Turska (tone)

                                 227 875

                                 164 897

                                 174 986

                                 – 23 %

                                 + 6 %

                        Izvor: baza podataka Surveillance 2

                     (23)

                     Komisija je dodatno ispitala trendove uvoza u odabranom razdoblju i odgovarajućem razdoblju tijekom razdoblja ispitnog postupka kako bi utvrdila čini li to povećanje od 6 % znatno povećanje uvoza u predmetnom slučaju. Konkretno, Komisija je primijetila da je u rujnu 2020. zabilježen neznatan obujam uvoza iz Turske. Taj iznimno malen obujam uvoza najvećim se dijelom može pripisati činjenici da je Turska u okviru zaštitnih mjera za čelik u tom mjesecu gotovo iscrpila svoju carinsku kvotu za pojedine zemlje u kategoriji proizvoda 1 (kojoj pripada predmetni proizvod) te da je stoga mogla izvoziti samo znatne količine predmetnog proizvoda na koji se primjenjuje pristojba od 25 % (10). Taj iznimno malen obujam uvoza u rujnu 2020. u velikoj je mjeri smanjio prosječni mjesečni obujam uvoza u relevantnom razdoblju koje je Komisija odabrala za usporedbu (od lipnja do sredine listopada 2020.). Istodobno, Komisija je napomenula da je upravo u istom mjesecu prethodne godine, tj. u rujnu 2019., zabilježen vrlo velik obujam uvoza, i to zbog činjenice da su u listopadu 2019. stupile na snagu prilagodbe nakon prvog ispitnog postupka u vezi sa zaštitnim mjerama. Budući da su to očekivali, turski su proizvođači tijekom rujna 2019. izvezli vrlo velike količine predmetnog proizvoda.

                     (24)

                     S obzirom na razmatranja iz prethodne uvodne izjave Komisija je smatrala da uvoz u rujnu 2019. i rujnu 2020. nije bio reprezentativan te je ocijenila i razine uvoza u objema godinama ne uzimajući u obzir mjesec rujan. Takvom je usporedbom potvrđeno iznimno povećanje obujma uvoza u usporedbi s istim mjesecima tijekom razdoblja ispitnog postupka. Primjerice, usporedba razdoblja od lipnja do kolovoza 2020. i istog razdoblja 2019. pokazala je da je došlo do povećanja od 44 %. Znatno povećanje od 49 % bilo bi zabilježeno i u usporedbi razdoblja od lipnja do sredine listopada 2020. s istim razdobljem 2019., ne uzimajući u obzir mjesec rujan. S obzirom na ta razmatranja Komisija je zaključila da je u predmetnom slučaju došlo do znatnog povećanja uvoza.

                     (25)

                     Kad je riječ o tom kriteriju, Vlada Turske, Habas, CIB, grupacije Colakoglu i Erdemir te konzorcij korisnika toplovaljanih plosnatih proizvoda od čelika osporili su razdoblje koje je podnositelj pritužbe predložio za ocjenu toga je li došlo do znatnog povećanja uvoza. Te su strane umjesto toga predložile različita razdoblja za izvršavanje takve usporedbe, koja bi po njihovu mišljenju pokazala da nije ispunjen taj kriterij. Habas i konzorcij korisnika toplovaljanih plosnatih proizvoda od čelika smatrali su da bi usporedba na tromjesečnoj osnovi istih razdoblja iz 2019. i iz prve polovine 2020., odnosno prvih dvaju tromjesečja svake godine, pokazala smanjenje uvoza. CIB i grupacije Colakoglu i Erdemir smatrale su da je razdoblje koje je odabrao Eurofer, konkretno od lipnja do srpnja 2020., bilo prekratko te stoga nije bilo reprezentativno. Nadalje, CIB i konzorcij korisnika toplovaljanih plosnatih proizvoda od čelika naveli su da su razlozi za eventualno povećanje uvoza posljedica ublažavanja mjera ograničavanja kretanja u Uniji povezanih s pandemijom bolesti COVID-19, koja se poklopila s ranim fazama razdoblja nakon pokretanja postupka. CIB je tvrdio da Komisija mora usporediti obujam uvoza zabilježen nakon pokretanja ispitnog postupka s obujmom uvoza zabilježenim tijekom razdoblja ispitnog postupka. Ta je strana nadalje tvrdila da se turski uvoz postojano smanjivao u razdoblju od siječnja do svibnja 2020. te da se u lipnju i srpnju 2020. povećao i time vratio na „uobičajenu razinu”. Osim toga, CIB je zaključio da bi Komisija trebala zanemariti podatke iz razdoblja nakon pokretanja postupka iz lipnja 2020. zbog učinka navodne posebne situacije „nakon karantene”. U tom bi slučaju usporedba s mjesečnim prosjekom tijekom razdoblja ispitnog postupka pokazala povećanje od 12 %, koje se ne može smatrati „dodatnim znatnim povećanjem”, već „vrlo skromnim” povećanjem. Druge su strane predložile ocjenu trendova uvoza za prvih sedam mjeseci (od siječnja do srpnja) za razdoblje 2017.–2020., trendova uvoza tijekom cijelih godina od 2017. do 2020. (na godišnjoj razini) (11), mjesečnih prosjeka za 2018. i 2019. u odnosu na mjesečne prosjeke za razdoblje od siječnja do srpnja 2020., mjesečnog prosjeka za razdoblje od siječnja do srpnja 2018. i 2019. u odnosu na isto razdoblje u 2020. te mjesečnog prosjeka u razdoblju ispitnog postupka u odnosu na obujam uvoza u srpnju 2020. (12), kako bi se pokazalo da je došlo do smanjenja uvoza. Grupacije Colakoglu i Erdemir istaknule su zabrinutost i u pogledu činjenice da u zahtjev nisu bili uključeni podaci o uvozu iz razdoblja od kraja razdoblja ispitnog postupka do pokretanja ispitnog postupka, unatoč vremenu koje je proteklo između tih razdoblja.

                     (26)

                     Nadalje, konzorcij korisnika toplovaljanih plosnatih proizvoda od čelika tvrdio je i da bi evidentiranje dovelo do smanjenja razina uvoza i uzrokovalo nestašicu zaliha koja bi mogla ugroziti funkcioniranje proizvodnih pogona određenih korisnika s poslovnim nastanom u Uniji. Time bi se navodno narušilo tržište i nastala bi nepopravljiva šteta za neovisne korisnike predmetnog proizvoda.

                     (27)

                     Sve zainteresirane strane koje su odgovorile na zahtjev za evidentiranje koji je podnio Eurofer složile su se da zbog učinka zaštitnih mjera za čelik Turska nije mogla dodatno povećati svoj izvoz u sljedećim mjesecima (tj. mjesecima prije uvođenja privremenih antidampinških mjera) te da bi Komisija zbog toga trebala zanemariti zahtjev za evidentiranje.

                     (28)

                     Kad je riječ o različitim razdobljima koje su predložile strane, Komisija upućuje na obrazloženje i objašnjenja iz prethodnog odjeljka 3.2. Ipak, nekoliko tvrdnji u tom pogledu potrebno je zasebno osporiti. Kao prvo, Komisija napominje da, iako obično uspoređuje i prosječne mjesečne uvezene količine iz razdoblja nakon pokretanja postupka s prosječnim razinama uvoza u razdoblju ispitnog postupka, takva usporedba nije uvijek prikladna. U predmetnom je slučaju Komisija utvrdila i objasnila u prethodno navedenim uvodnim izjavama od 16. do 20. da, imajući na umu posebne uvjete na tržištu povezane s uvozom na koji se odnosi ispitni postupak, prosječne uvezene količine iz 2019. nisu najprikladnija osnova za usporedbu.

                     (29)

                     Kao drugo, Komisija napominje da se jedan od prijedloga odnosio na trendove iz razdoblja prije pokretanja antidampinškog ispitnog postupka. To ne bi bilo u skladu s nalazom da su saznanja o dampinškim praksama iz Turske proizašla iz objave Obavijesti o pokretanju postupka. Stoga se trend uvoza iz razdoblja koje je prethodilo trenutku u kojem je uvoznik mogao imati saznanja o postojanju dampinga ne smije uzimati u obzir pri ocjeni opravdanosti zahtjeva za evidentiranje.

                     (30)

                     Kao treće, Komisija nadalje napominje da, iako se zahtjev koji je podnio Eurofer smatra početnom točkom za analizu, Komisija ipak mora provesti i vlastitu sveobuhvatnu analizu. Komisija u tom pogledu raspolaže skupom podataka za novije razdoblje od onog koje je u svojem zahtjevu naveo Eurofer (konkretno, do sredine listopada 2020.) (13). Osim toga, Komisija je zbog prethodno opisanih razloga smatrala prikladnijim usporediti taj skup podataka s podacima za isto razdoblje tijekom razdoblja ispitnog postupka.

                     (31)

                     Stoga Komisija smatra da u različitim prijedlozima nisu predstavljeni nikakvi uvjerljivi razlozi zbog kojih bi ih se smatralo prikladnijima za ocjenu trendova uvoza od onih navedenih u odjeljku 3.2. Stoga je Komisija odbila te tvrdnje.

                     (32)

                     Kad je riječ o tvrdnjama da zbog uspostavljenih zaštitnih mjera ni u kom slučaju ne bi došlo do rizika od dodatnog znatnog povećanja uvoza, Komisija se s njima ne slaže zbog sljedećih razloga.

                     (33)

                     Kao prvo, evidentiranjem se ne dovodi u pitanje odluka o retroaktivnoj naplati privremenih antidampinških pristojbi. Pitanje hoće li se zaštitnim mjerama spriječiti povećanje uvoza do uvođenja privremenih mjera trebalo bi se razmotriti u kontekstu moguće retroaktivne naplate pristojbi (14).

                     (34)

                     Komisija u svakom slučaju prepoznaje da je Turska, zbog promjena uvedenih zaštitnim mjerama od 1. srpnja 2020., postala podložna carinskim kvotama za pojedine zemlje, pri čemu je tromjesečni opseg kvota utvrđen u Prilogu II. Provedbenoj uredbi Komisije (EU) 2020/894 (15). Ako se opseg tih kvota iscrpi, Turska ipak smije nastaviti izvoziti u Uniju. (16)

                     (35)

                     No Komisija se ne slaže da bi se samo time automatski spriječilo znatno povećanje uvoza iz Turske prije uvođenja privremenih antidampinških pristojbi, ako do njih dođe. Razlog tomu je činjenica da bi se do trenutka u kojem se najkasnije mogu uvesti privremene pristojbe, odnosno do sredine siječnja 2021., za Tursku već otvorile dvije serije bescarinskih kvota za pojedine zemlje (17). Osim toga, u sve moguće usporedbe obujma uvoza radi ocjene opravdanosti retroaktivne naplate pristojbi moglo bi se uključiti i razdoblje prije onog u kojem je Turska postala podložna carinskim kvotama za pojedine zemlje kako je objašnjeno u prethodnim uvodnim izjavama 18. i 19. Stoga u ovoj fazi ne postoje dokazi da se ukupni obujam koji bi Turska mogla izvoziti bescarinski (i uz pristojbu manju od 25 %) do mogućeg uvođenja privremenih antidampinških mjera ne bi mogao smatrati dodatnim znatnim povećanjem. Komisija će u svakom slučaju moći donijeti zaključak o tom pitanju samo ako su konačne antidampinške pristojbe uvedene na kraju tekućeg ispitnog postupka.

                     (36)

                     Stoga Komisija odbacuje tvrdnje da bi zbog postojećih zaštitnih mjera trebalo isključiti dodatno znatno povećanje uvoza.

                     (37)

                     Konačno, Komisija napominje da primjedba konzorcija korisnika u pogledu učinka evidentiranja na zalihe predmetnog proizvoda i na neovisne korisnike nije obuhvaćena pravnim zahtjevima koji će se ocijeniti pri donošenju odluke o evidentiranju uvoza. Stoga se Komisija neće baviti tim pitanjem u ovoj fazi postupka.

                     (38)

                     Imajući na umu sve prethodno navedeno, Komisija je utvrdila da je ispunjen i drugi kriterij za evidentiranje.

               3.3.   Narušavanje korektivnog učinka pristojbe

                     (39)

                     Komisija raspolaže dostatnim dokazima o tome da bi nastavak povećanja uvoza iz Turske po sve nižim cijenama uzrokovao dodatnu štetu.

                     (40)

                     Kako je utvrđeno u odjeljku 3.2., postoje dostatni dokazi o znatnom povećanju uvoza predmetnog proizvoda.

                     (41)

                     Postoje i dokazi o trendu smanjivanja uvoznih cijena predmetnog proizvoda. U tom su se smislu cijene uvoza iz Turske u Uniju u razdoblju od lipnja do sredine listopada 2020. u prosjeku smanjile za 13 % u usporedbi s istim razdobljem 2019. te za 14 % u usporedbi s mjesečnim prosjekom u razdoblju ispitnog postupka.

                                 Razdoblje

                                 RIP (2019.)

                                 Od lipnja do sredine listopada 2019.

                                 Od lipnja do sredine listopada 2020.

                                 Delta

                                 Od lipnja do sredine listopada 2020. u odnosu na RIP

                                 Od lipnja do sredine listopada 2020. u odnosu na razdoblje od lipnja do sredine listopada 2019.

                                 Prosječna jedinična cijena
                                 (EUR/tona)

                                 493

                                 488

                                 422

                                 –14 %

                                 –13 %

                        Izvor: baza podataka Surveillance 2

                     (42)

                     Stoga bi dodatno povećanje uvoza nakon pokretanja postupka, s obzirom na vrijeme u kojem bi se dogodilo, obujam uvoza i ostale okolnosti, kao što je ponašanje proizvođačâ izvoznika u pogledu cijena, vjerojatno ozbiljno narušilo korektivni učinak bilo kakve konačne pristojbe, osim ako bi se ta pristojba primijenila retroaktivno.

                     (43)

                     Komisija je stoga zaključila da je ispunjen i treći kriterij za evidentiranje.

               4.   POSTUPAK

                     (44)

                     Komisija je zaključila da postoje dostatni dokazi koji opravdavaju uvođenje obveze evidentiranja uvoza predmetnog proizvoda u skladu s člankom 14. stavkom 5. osnovne antidampinške uredbe.

                     (45)

                     Sve zainteresirane strane pozivaju se da iznesu svoja stajališta u pisanom obliku i dostave popratne dokaze. Komisija može saslušati zainteresirane strane pod uvjetom da dostave zahtjev u pisanom obliku i da posebno obrazlože zašto ih treba saslušati.

               5.   EVIDENTIRANJE

                     (46)

                     U skladu s člankom 14. stavkom 5. osnovne uredbe uvoz predmetnog proizvoda trebao bi se evidentirati kako bi se, ako se ispitnim postupkom utvrde nalazi koji dovode do uvođenja antidampinških pristojbi i ako su ispunjeni potrebni uvjeti, osigurala retroaktivna naplata tih pristojbi na evidentirani uvoz u skladu s primjenjivim zakonskim odredbama.

                     (47)

                     Sve buduće obveze proizlazile bi iz nalaza antidampinškog ispitnog postupka.

                     (48)

                     U navodima u pritužbi na temelju koje je pokrenut antidampinški ispitni postupak procjenjuje se da dampinške marže za predmetni proizvod iznose od 4 % do 8 %, a razine uklanjanja štete od 10 % do 25 %. Iznos moguće buduće obveze može se procijeniti na razini najviše dampinške marže procijenjene na temelju pritužbe, tj. 8 % kao udio u CIF vrijednosti uvoza za predmetni proizvod.

               6.   OBRADA OSOBNIH PODATAKA

                     (49)

                     Osobni podaci prikupljeni u okviru ovog postupka evidentiranja obrađuju se u skladu s Uredbom (EU) 2018/1725 Europskog parlamenta i Vijeća (18),

               DONIJELA JE OVU UREDBU:

            Članak 1.

               1.   U skladu s člankom 14. stavkom 5. Uredbe (EU) 2016/1036 carinskim tijelima nalaže se da poduzmu odgovarajuće mjere evidentiranja uvoza u Uniju plosnatih valjanih proizvoda od željeza, nelegiranog čelika ili ostalih legiranih čelika, neovisno jesu li u kolutima ili ne (uključujući proizvode koji su odrezani na određenu dužinu i „uske trake”), samo toplovaljanih i dalje neobrađenih, neplatiranih niti prevučenih. Ti su proizvodi trenutačno obuhvaćeni oznakama KN 7208 10 00, 7208 25 00, 7208 26 00, 7208 27 00, 7208 36 00, 7208 37 00, 7208 38 00, 7208 39 00, 7208 40 00, 7208 52 10, 7208 52 99, 7208 53 10, 7208 53 90, 7208 54 00, 7211 13 00, 7211 14 00, 7211 19 00, ex 7225 19 10 (oznaka TARIC 7225191090), 7225 30 90, ex 7225 40 60 (oznaka TARIC 7225406090), 7225 40 90, ex 7226 19 10 (oznaka TARIC 7226191090), 7226 91 91 i 7226 91 99 te su podrijetlom iz Turske.

               2.   Evidentiranje prestaje devet mjeseci od datuma stupanja na snagu ove Uredbe.

               3.   Sve zainteresirane strane pozivaju se da iznesu svoja stajališta u pisanom obliku, dostave popratne dokaze ili podnesu zahtjev za saslušanje u roku od 21 dana od datuma objave ove Uredbe.

            Članak 2.
            Ova Uredba stupa na snagu sljedećeg dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 12. studenoga 2020.

                  Za Komisiju

                  Predsjednica

               Ursula VON DER LEYEN

            (1)  SL L 176, 30.6.2016., str. 21.

            (2)  SL C 166, 14.5.2020., str. 9.

            (3)  Vidjeti presudu Općeg suda (drugo vijeće) od 8. svibnja 2019. u predmetu T-749/16, Stemcor protiv Europske komisije, točka 56.

            (4)  Vidjeti presudu Općeg suda (drugo vijeće) od 8. svibnja 2019. u predmetu T-749/16, Stemcor protiv Europske komisije, točka 33.

            (5)  Razdobljem ispitnog postupka (RIP) obuhvaćeno je razdoblje od 1. siječnja 2019. do 31. prosinca 2019.

            (6)  Uvoz predmetnog proizvoda iz Turske podliježe zaštitnim mjerama od sredine srpnja 2018. (u okviru kategorije proizvoda br. 1). Carinske kvote u okviru zaštitnih mjera primjenjuju se na tromjesečnoj osnovi. Zato će, usporede li se ista razdoblja, brojne promjene upravljanja carinskim kvotama do kojih je došlo tijekom razdoblja ispitnog postupka koje traje cijelu godinu (2019.) manje utjecati na trendove jer su se na Tursku u 2019. primjenjivala tri različita režima iz sustava upravljanja carinskim kvotama.

            (7)  Komisija je napomenula da predmetni proizvod u ljetnom razdoblju bilježi stalan pad potrošnje u usporedbi s prethodnim razdobljem. Stoga Komisija u predmetnom slučaju upotrebljava razdoblja kod kojih se u najvećoj mogućoj mjeri izbjegavaju poremećaji uzrokovani mogućim sezonskim učincima.

            (8)  Prosječan obujam uvoza u tim mjesecima više je no dvostruko veći od prosječnog obujma uvoza u preostalih devet mjeseci u 2019.

            (9)  Ova se usporedba smatra prikladnijom, vidjeti prethodno navedene uvodne izjave 17.–21.

            (10)  Do objave sljedeće serije bescarinskih kvota za pojedine zemlje.

            (11)  Konzorcij korisnika toplovaljanih plosnatih proizvoda od čelika

            (12)  Grupacije Colakoglu i Erdemir

            (13)  U zahtjevu za evidentiranje koji je podnio Eurofer razmatrali su se samo podaci za lipanj i srpanj 2020.

            (14)  To je primjenjivo kada su dostupni podaci o uvozu za relevantno razdoblje koje se ocjenjuje da bi se utvrdilo je li opravdana retroaktivna naplata pristojbi.

            (15)  Provedbena uredba Komisije (EU) 2020/894 оd 29. lipnja 2020. o izmjeni Provedbene uredbe (EU) 2019/159 o uvođenju konačnih zaštitnih mjera protiv uvoza određenih proizvoda od čelika, SL L 206, 30.6.2020., str. 27.

            (16)  Podliježe pristojbi od 25 % do otvaranja sljedeće serije carinskih kvota u sljedećem tromjesečju.

            (17)  Za tromjesečje od listopada do prosinca 2020. odnosno od siječnja do ožujka 2021.

            (18)  Uredba (EU) 2018/1725 Europskog parlamenta i Vijeća od 23. listopada 2018. o zaštiti pojedinaca u vezi s obradom osobnih podataka u institucijama, tijelima, uredima i agencijama Unije i o slobodnom kretanju takvih podataka te o stavljanju izvan snage Uredbe (EZ) br. 45/2001 i Odluke br. 1247/2002/EZ (SL L 295, 21.11.2018., str. 39.).


title: Provedbena uredba Komisije (EU) 2020/1701 оd 10. studenoga 2020. o razvrstavanju određene robe u kombiniranu nomenklaturu

text:
                  16.11.2020

                  HR

                  Službeni list Europske unije

                  L 382/1

         PROVEDBENA UREDBA KOMISIJE (EU) 2020/1701
         оd 10. studenoga 2020.
         o razvrstavanju određene robe u kombiniranu nomenklaturu
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 952/2013 Europskog parlamenta i Vijeća od 9. listopada 2013. o Carinskom zakoniku Unije (1), a posebno njezin članak 57. stavak 4. i članak 58. stavak 2.,
         budući da:

                     (1)

                     Radi osiguravanja jedinstvene primjene kombinirane nomenklature priložene Uredbi Vijeća (EEZ) br. 2658/87 (2) potrebno je donijeti mjere za razvrstavanje robe iz Priloga ovoj Uredbi.

                     (2)

                     Uredbom (EEZ) br. 2658/87 utvrđena su opća pravila za tumačenje kombinirane nomenklature. Ta se pravila primjenjuju i na svaku drugu nomenklaturu koja se u cijelosti ili djelomično temelji na njoj ili kojom se uvodi daljnja podjela te koja je utvrđena posebnim odredbama Unije radi primjene tarifnih i drugih mjera povezanih s trgovinom robom.

                     (3)

                     U skladu s navedenim općim pravilima robu opisanu u stupcu (1) tablice u Prilogu ovoj Uredbi trebalo bi na temelju obrazloženja navedenog u stupcu (3) razvrstati u odgovarajuću oznaku KN iz stupca (2).

                     (4)

                     Primjereno je odrediti da u skladu s člankom 34. stavkom 9. Uredbe (EU) br. 952/2013 osoba kojoj su dane obvezujuće tarifne informacije za robu na koju se odnosi ova Uredba, a koje nisu u skladu s ovom Uredbom, može nastaviti navoditi te informacije tijekom određenog razdoblja. Trebalo bi odrediti da to razdoblje traje tri mjeseca.

                     (5)

                     Mjere predviđene u ovoj Uredbi u skladu su s mišljenjem Odbora za carinski zakonik,

               DONIJELA JE OVU UREDBU:

            Članak 1.
            Roba iz stupca (1) tablice u Prilogu razvrstava se u kombiniranu nomenklaturu u oznaku KN iz stupca (2) te tablice.

            Članak 2.
            U skladu s člankom 34. stavkom 9. Uredbe (EU) br. 952/2013 obvezujuće tarifne informacije koje nisu u skladu s ovom Uredbom mogu se nastaviti navoditi tijekom razdoblja od tri mjeseca od datuma stupanja na snagu ove Uredbe.

            Članak 3.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 10. studenoga 2020.

                  Za Komisiju,

                  u ime predsjednice,

               Gerassimos THOMAS

                  Glavni director

                  Glavna uprava za oporezivanje i carinsku uniju

            (1)  SL L 269, 10.10.2013., str. 1.

            (2)  Uredba Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi (SL L 256, 7.9.1987., str. 1.).

            PRILOG

                        Opis robe

                        Razvrstavanje (oznaka KN)

                        Obrazloženje

                        (1)

                        (2)

                        (3)

                        Proizvod pripremljen u setu za pojedinačnu prodaju, pakiran u crnoj pamučnoj vrećici, a sastoji se od dva proizvoda:

                                    —

                                    cijevi od nehrđajućeg čelika kružnog poprečnog presjeka, duljine približno 21,5 cm i promjera približno 0,5 cm. Na površini cijevi je niz nabora radi lakšeg pridržavanja. Namijenjena je uporabi kao slamka za piće za višekratnu uporabu;

                                    —

                                    uvijene četke od nehrđajućeg čelika, duljine približno 20,2 cm s najlonskim vlasima promjera 0,5 cm na glavi četke. Četka je veličinom prilagođena da prolazi kroz slamku kako bi je očistili nakon uporabe.

                              Vidjeti sliku  (*1).

                        7323 93 00

                        Razvrstavanje se temelji na općim pravilima 1, 3 (b) i 6 za tumačenje kombinirane nomenklature i nazivima oznaka KN 7323  i 7323 93 00 .
                        Komponenta koja setu daje njegovu bitnu značajku je cijev, koja se može upotrebljavati kao slamka za piće za višekratnu uporabu, čak i ako joj nije priložena četka. Četka je samo dodatni pribor.
                        Zbog objektivnih svojstava proizvoda (posebne dimenzije, oblik, stupanj obrade, materijal siguran za hranu, kružni nabori na površini) proizvod se može identificirati kao gotov proizvod (slamka za piće) iz tarifnog broja 7323 .
                        Razvrstavanje u tarifni broj 7304  ili 7306  kao cijevi i šuplji profili stoga je isključeno jer je proizvod poseban gotovi proizvod obuhvaćen drugim tarifnim brojem.
                        Proizvod se stoga razvrstava u oznaku KN 7323 93 00  kao ostali kućanski proizvodi od nehrđajućeg čelika.

               (*1)  Slika je samo informativne naravi.


title: Provedbena uredba Komisije (EU) 2020/1702 оd 10. studenoga 2020. o razvrstavanju određene robe u kombiniranu nomenklaturu

text:
                  16.11.2020

                  HR

                  Službeni list Europske unije

                  L 382/4

         PROVEDBENA UREDBA KOMISIJE (EU) 2020/1702
         оd 10. studenoga 2020.
         o razvrstavanju određene robe u kombiniranu nomenklaturu
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 952/2013 Europskog parlamenta i Vijeća od 9. listopada 2013. o Carinskom zakoniku Unije (1), a posebno njezin članak 57. stavak 4. i članak 58. stavak 2.,
         budući da:

                     (1)

                     Radi osiguravanja jedinstvene primjene kombinirane nomenklature priložene Uredbi Vijeća (EEZ) br. 2658/87 (2) potrebno je donijeti mjere za razvrstavanje robe iz Priloga ovoj Uredbi.

                     (2)

                     Uredbom (EEZ) br. 2658/87 utvrđena su opća pravila za tumačenje kombinirane nomenklature. Ta se pravila primjenjuju i na svaku drugu nomenklaturu koja se u cijelosti ili djelomično temelji na njoj ili kojom se uvodi daljnja podjela te koja je utvrđena posebnim odredbama Unije radi primjene tarifnih i drugih mjera povezanih s trgovinom robom.

                     (3)

                     U skladu s navedenim općim pravilima robu opisanu u stupcu (1) tablice u Prilogu ovoj Uredbi trebalo bi na temelju obrazloženja navedenog u stupcu (3) razvrstati u odgovarajuću oznaku KN iz stupca (2).

                     (4)

                     Primjereno je odrediti da u skladu s člankom 34. stavkom 9. Uredbe (EU) br. 952/2013 osoba kojoj su dane obvezujuće tarifne informacije za robu na koju se odnosi ova Uredba, a koje nisu u skladu s ovom Uredbom, može nastaviti navoditi te informacije tijekom određenog razdoblja. Trebalo bi odrediti da to razdoblje traje tri mjeseca.

                     (5)

                     Mjere predviđene u ovoj Uredbi u skladu su s mišljenjem Odbora za carinski zakonik,

               DONIJELA JE OVU UREDBU:

            Članak 1.
            Roba iz stupca (1) tablice u Prilogu razvrstava se u kombiniranu nomenklaturu u oznaku KN iz stupca (2) te tablice.

            Članak 2.
            U skladu s člankom 34. stavkom 9. Uredbe (EU) br. 952/2013 obvezujuće tarifne informacije koje nisu u skladu s ovom Uredbom mogu se nastaviti navoditi tijekom razdoblja od tri mjeseca od datuma stupanja na snagu ove Uredbe.

            Članak 3.
            Ova Uredba stupa na snagu dvadesetog dana od dana objave u Službenom listu Europske unije.
            Ova je Uredba u cijelosti obvezujuća i izravno se primjenjuje u svim državama članicama.

            Sastavljeno u Bruxellesu 10. studenoga 2020.

                  Za Komisiju,

                  u ime predsjednice,

               Gerassimos THOMAS

                  Glavni direktor

                  Glavna uprava za oporezivanje i carinsku uniju

            (1)  SL L 269, 10.10.2013., str. 1.

            (2)  Uredba Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi (SL L 256, 7.9.1987., str. 1.).

            PRILOG

                        Opis robe

                        Razvrstavanje (oznaka KN)

                        Obrazloženje

                        (1)

                        (2)

                        (3)

                        Sustav za namatanje kabela koji se sastoji od sljedećih dijelova:

                                    —

                                    kabel opremljen konektorom (utikačem) na jednom kraju, za napon koji ne prelazi 1 000  V,

                                    —

                                    namatač plastičnog kabela opremljen opružnim mehanizmom za uvlačenje (uključujući kočni sustav za zaustavljanje namatanja), mjedenim kontaktnim sustavom za provođenje električne struje te plastičnim dijelovima.

                              Namijenjen je ugradnji u usisavače.
                        Vidjeti slike  (*1).

                        8544 42 90

                        Razvrstavanje se temelji na općim pravilima 1. i 6. za tumačenje kombinirane nomenklature, napomeni 3. uz odjeljak XVI. i nazivima oznaka KN 8544 , 8544 42  i 8544 42 90 .
                        Razvrstavanje u tarifni broj 8508  kao dijelovi usisavača isključeno je jer se na temelju njegovih objektivnih karakteristika proizvod ne može smatrati isključivo ili uglavnom prikladnim za usisavače.
                        Proizvod je složeni stroj (njegovi su dijelovi ugrađeni zajedno u cjelinu) u smislu napomene 3. uz odjeljak XVI., koji se sastoji od kabela opremljenog konektorom iz tarifnog broja 8544  i namatača iz tarifnog broja 8479 . Kabel obavlja glavnu funkciju stroja.
                        Proizvod se stoga razvrstava u oznaku KN 8544 42 90  kao ostali električni vodiči, za napone ne veće od 1 000  V, opremljeni konektorima.

               (*1)  Slike služe isključivo u informativne svrhe.


title: Provedbena uredba Komisije (EU) 2020/1703 оd 13. studenoga 2020. o jedinstvenim uvjetima prosljeđivanja vremenskih okvira za novu regionalnu raspodjelu u skladu s Uredbom (EZ) br. 1059/2003 Europskog parlamenta i Vijeća

text:
                  16.11.2020

                  HR

                  Službeni list Europske unije

                  L 382/7

         PROVEDBENA UREDBA KOMISIJE (EU) 2020/1703
         оd 13. studenoga 2020.
         o jedinstvenim uvjetima prosljeđivanja vremenskih okvira za novu regionalnu raspodjelu u skladu s Uredbom (EZ) br. 1059/2003 Europskog parlamenta i Vijeća
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1059/2003 Europskog parlamenta i Vijeća od 26. svibnja 2003. o uspostavi zajedničkog razvrstavanja prostornih jedinica za statistiku (NUTS) (1), a posebno njezin članak 5. stavak 5.,
         budući da:

                     (1)

                     Uredbom (EZ) br. 1059/2003 utvrđuje se pravni okvir za regionalno razvrstavanje kako bi se omogućili prikupljanje, obrada i diseminacija usklađenih regionalnih statističkih podataka u Uniji.

                     (2)

                     Komisija je Delegiranom uredbom Komisije (EU) 2019/1755 (2) s učinkom od 1. siječnja 2021. izmijenila zajedničko razvrstavanje prostornih jedinica za statistiku (NUTS).

                     (3)

                     Mjere predviđene ovom Uredbom u skladu su s mišljenjem Odbora za europski statistički sustav,

               DONIJELA JE OVU UREDBU:

            Članak 1.
            Države članice Komisiji (Eurostatu) prosljeđuju vremenske okvire za novu regionalnu raspodjelu u skladu s Prilogom do 1. siječnja 2023.

            Članak 2.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 13. studenoga 2020.

                  Za Komisiju

                  Predsjednica

               Ursula VON DER LEYEN

            (1)  SL L 154, 21.6.2003.

            (2)  Delegirana uredba Komisije (EU) 2019/1755 оd 8. kolovoza 2019. o izmjeni priloga Uredbi (EZ) br. 1059/2003 Europskog parlamenta i Vijeća o uspostavi zajedničkog razvrstavanja prostornih jedinica za statistiku (NUTS) (SL L 270, 24.10.2019., str. 1.).

            PRILOG

               Početna godina obveze prosljeđivanja po statističkom području

                        Područje

                        Razina NUTS 2

                        Razina NUTS 3

                        Poljoprivreda

                        2016.

                        Demografija – stanovništvo, živorođeni, preminuli

                        1990.  (1)

                        1990.  (2)

                        Tržište rada – zaposlenost, nezaposlenost

                        2016.

                        2016.  (3)

                        Obrazovanje

                        2013.

                        Zaštita okoliša – postrojenja za obradu otpada

                        2018.

                        Zdravstvo – uzroci smrti

                        2011.

                        Zdravstvo – infrastruktura

                        1996.  (4)

                        Zdravstvo – pacijenti

                        2003.  (5)

                        Informacijsko društvo

                        2016.  (6)

                        Regionalni računi – računi kućanstava po regijama

                        2000.

                        Regionalni računi – računi po djelatnostima i regijama

                        2000.

                        2000.

                        Znanost i tehnologija – rashodi i osoblje u istraživanju i razvoju

                        2016.

                        Turizam

                        2018.

               (1)  Prosljeđivanje nije obvezno za referentno razdoblje od 1990. do 2012.

               (2)  Prosljeđivanje nije obvezno za referentno razdoblje od 1990. do 2012.

               (3)  Prosljeđivanje nije obvezno.

               (4)  Prosljeđivanje nije obvezno.

               (5)  Prosljeđivanje nije obvezno.

               (6)  Prosljeđivanje nije obvezno.


title: Provedbena uredba Komisije (EU) 2020/1710 оd 10. studenoga 2020. o upisu naziva u registar zaštićenih oznaka izvornosti i zaštićenih oznaka zemljopisnog podrijetla („Mollete de Antequera” (ZOZP))

text:
                  17.11.2020

                  HR

                  Službeni list Europske unije

                  L 384/1

         PROVEDBENA UREDBA KOMISIJE (EU) 2020/1710
         оd 10. studenoga 2020.
         o upisu naziva u registar zaštićenih oznaka izvornosti i zaštićenih oznaka zemljopisnog podrijetla („Mollete de Antequera” (ZOZP))
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (1), a posebno njezin članak 52. stavak 2.,
         budući da:

                     (1)

                     U skladu s člankom 50. stavkom 2. točkom (a) Uredbe (EU) br. 1151/2012, zahtjev Španjolske za upis naziva „Mollete de Antequera” u registar objavljen je u Službenom listu Europske unije (2).

                     (2)

                     Budući da Komisiji nije dostavljen nijedan prigovor u smislu članka 51. Uredbe (EU) br. 1151/2012, naziv „Mollete de Antequera” potrebno je upisati u registar,

               DONIJELA JE OVU UREDBU:

            Članak 1.
            Naziv „Mollete de Antequera” (ZOZP) upisuje se u registar.
            Naziv iz prvog stavka odnosi se na proizvod iz razreda 2.3. Kruh, fino pecivo, kolači, slastice, keksi i drugi pekarski proizvodi iz Priloga XI. Provedbenoj uredbi Komisije (EU) br. 668/2014 (3).

            Članak 2.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 10. studenoga 2020.

                  Za Komisiju,

                  u ime predsjednice,

               Janusz WOJCIECHOWSKI

                  Član Komisije

            (1)  SL L 343, 14.12.2012., str. 1.

            (2)  SL C 224, 8.7.2020., str. 16.

            (3)  Provedbena uredba Komisije (EU) br. 668/2014 оd 13. lipnja 2014. o utvrđivanju pravila za primjenu Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode (SL L 179, 19.6.2014., str. 36.).